**LIETUVOS RESPUBLIKOS VYRIAUSYBĖ**



**N U T A R I M A S**

**DĖL LIETUVOS RESPUBLIKOS VYRIAUSYBĖS 1997 M. BIRŽELIO 5 D. NUTARIMO NR. 559 „DĖL ALKOHOLIO PRODUKTŲ IMPORTO, DIDMENINĖS IR MAŽMENINĖS PREKYBOS JAIS LICENCIJAVIMO“ PAKEITIMO**

2002 m. gruodžio 17 d. Nr. 1980

Vilnius

Lietuvos Respublikos Vyriausybė nutaria:

Pakeisti Lietuvos Respublikos Vyriausybės 1997 m. birželio 5 d. nutarimą Nr. 559 „Dėl alkoholio produktų importo, didmeninės ir mažmeninės prekybos jais licencijavimo“ (Žin., 1997, Nr. [53-1236](https://www.e-tar.lt/portal/lt/legalAct/TAR.E361AA80DE44); 2002, Nr. 93-3991):

1. Nurodytuoju nutarimu patvirtintose Alkoholio produktų importo, didmeninės ir mažmeninės prekybos jais licencijavimo taisyklėse:

1.1. Išbraukti 2 punkto antrosios pastraipos antrąjį sakinį.

1.2. Įrašyti 5 punkto pirmajame sakinyje po žodžio „tarnyba“ žodžius „prie Lietuvos Respublikos Vyriausybės (toliau vadinama – Valstybinė tabako ir alkoholio kontrolės tarnyba)“.

1.3. Pripažinti netekusiu galios 10.8 punktą.

1.4. Išbraukti 12.4 punkto antrajame sakinyje žodžius „šių gėrimų gamybos įmonių firminėse parduotuvėse“.

1.5. Įrašyti 17 punkto antrojoje pastraipoje po žodžio „departamentui“ žodžius „prie Finansų ministerijos (toliau vadinama – Muitinės departamentas)“.

1.6. Pripažinti netekusiais galios 22.8 ir 46.8 punktus.

2. Nurodytuoju nutarimu patvirtintų Mažmeninės prekybos alkoholiniais gėrimais prekybos ir viešojo maitinimo įmonėse taisyklių 4 punktą išdėstyti taip:

„4. Pilstomais alkoholiniais gėrimais leidžiama prekiauti tik stacionariose viešojo maitinimo įmonėse, tarptautinio susisiekimo traukiniuose, laivuose (kur yra atskirai įrengtos viešojo maitinimo vietos), stacionariuose pastatuose vykstančiose parodose ir mugėse, pilstomais alkoholiniais gėrimais (kurių tūrinė etilo alkoholio koncentracija neviršija 22 procentų) kurortinio, poilsio ir turizmo sezono metu – ir nestacionariose viešojo maitinimo įmonėse, pilstomais alumi ir natūralios fermentacijos sidru – ir šių gėrimų gamybos įmonių firminėse parduotuvėse, pilstomais alumi ir natūralios fermentacijos sidru (kurių tūrinė etilo alkoholio koncentracija neviršija 6 procentų) – ir masiniuose renginiuose, parodose bei mugėse“.

MINISTRAS PIRMININKAS ALGIRDAS BRAZAUSKAS

ŪKIO MINISTRAS PETRAS ČĖSNA